ИНФОРМАЦИЈА О СПРОВЕДЕНИМ КОНСУЛТАЦИЈАМА У ТОКУ ИЗРАДЕ ПРЕДЛОГА/ НАЦРТА ПРОПИСА

1) Одредити циљне групе и заинтересоване стране које је потребно укључити у процес консултација.

Циљне групе су привредни субјекти (правна лица и предузетници) који су у статусу оператера постројења у секторима производње електричне енергије, цемента, сировог гвожђа, челика и феролегура, алуминијума и вештачких ђубрива. Такође, заинтересоване стране обухватају релевантна пословна удружења (Привредна комора Србије), стручну јавност, као и сва друга заинтересована физичка и правна лица на која се предметна пореска материја директно или индиректно односи.

2) У ком периоду су спроведене консултације и да ли су релевантне информације о времену и месту примене изабраних метода консултација и њиховим резултатима, објављене на Порталу „еКонсултације“? Навести линк са Портала "еКонсултације" или неке друге интернет странице преко које су спроведене консултације.

Консултације са заинтересованим странама спроведене су у току јула 2026. године. Радна верзија Нацрта закона објављена је на званичној интернет страници Министарства финансија и на порталу е-Консултације у циљу упознавања јавности са предложеним изменама и достављања сугестија. Рок за доставу сугестија и примедаба био је 28. јул 2026. године.

3) Навести циљне групе и заинтересоване стране које су учествовале у консултацијама и њихов број.

У процесу консултација званичне коментаре, примедбе и сугестије доставила су два субјекта:
· Привредна комора Србије (ПКС) - као представник привреде.
· Александар Тасић - заинтересовано физичко лице.

4) Да ли су у консултације укључени представници микро, малих и средњих привредних субјеката из регулисане области и осетљиве друштвене групе на које пропис утиче, представници удружења која се баве заштитом животне средине, као и представници удружења која се баве родном равноправношћу?

Учешће свим заинтересованим странама било је омогућено јавним објављивањем текста Нацрта закона. Кроз учешће Привредне коморе Србије обухваћени су интереси микро, малих и средњих привредних субјеката, док је учешће грађана остварено кроз директне примедбе физичких лица.

5) Наведите примедбе, сугестије и коментаре на текст прописа, достављене у току консултација које су усвојене.

[bookmark: _GoBack]У току консултација нису достављене примедбе и сугестије које су усвојене. Све достављене иницијативе односиле су се на питања која превазилазе предмет предложених измена закона, док се Нацртом закона искључиво уређује рок за подношење пореске пријаве, који је одмерен тако да обезбеђује примерено време за испуњење обавеза пореских обвезника и ефикасно поступање Пореске управе.

6) Наведите примедбе, сугестије и коментаре на текст прописа, достављене у току консултација које нису усвојене и објаснити разлоге за њихово неприхватање.

Све достављене примедбе нису прихваћене из начелног разлога што се предложеним изменама закона искључиво уређују рокови за подношење пореске пријаве, који су одмерени тако да обезбеђују примерено време за испуњење обавеза пореских обвезника и ефикасно поступање Пореске управе. Достављене примедбе односе се на питања која превазилазе предмет ових измена закона.

Појединачни разлози за неприхватање су следећи:
Привредна комора Србије
Коментар/примедба:
Привредна комора Србије указала је да би, ради отклањања ризика у прелазном периоду примене закона, требало нормативно предвидети да обвезници који благовремено поднесу извештај имају могућност накнадног кориговања података без изрицања прекршајних санкција, у случају да након верификације извештаја од стране акредитованих тела дође до техничких или мерних усклађивања.
Разлог за неприхватање:
Предлог Привредне коморе Србије није прихваћен јер је питање накнадног кориговања података већ уређено важећим законодавним оквиром. Законом о порезу на емисије гасова са ефектом стаклене баште прописано је да је, у случају подношења измењеног извештаја у складу са прописима о климатским променама, обвезник дужан да поднесе и измењену пореску пријаву, уз коју прилаже измењени извештај. Поред тога, чланом 40. Закона о пореском поступку и пореској администрацији прописано је да, уколико порески обвезник установи грешку или пропуст, има право да поднесе измењену пореску пријаву, при чему се сматра да тим пропустом није учињено кривично дело нити порески прекршај. Уношење овакве одредбе у овај закон представљало би дуплирање већ постојећих законских решења и било би супротно правилима номотехнике.
Александар Тасић
Коментари/примедбе:
Александар Тасић доставио је више предлога и сугестија за допуну Нацрта закона, и то:
1. Предложено је да се продужени рок за подношење пореских пријава примењује и у случају престанка обављања делатности привредног субјекта током календарске 2027. године. 
Разлог за неприхватање:
Предлог није прихваћен с обзиром на то да су рокови предложени овим изменама закона одмерени тако да обезбеђују примерено време за испуњење обавеза пореских обвезника и ефикасно поступање Пореске управе. Предложене измене односе се искључиво на измену рокова за подношење пореске пријаве, те није оцењено као потребно да се овим изменама посебно уређују рокови за обвезнике који престају са обављањем делатности током календарске 2027. године. 
2. Предложено је увођење дегресивног прелазног режима, односно „грејс периода” за прва два квартала примене закона. 
Разлог за неприхватање:
Предлог није прихваћен јер је поступак одлагања плаћања пореских обавеза већ уређен чланом 73. Закона о пореском поступку и пореској администрацији. 
3. Предложено је да се сви поступци подношења извештаја и комуникације са надлежним органима и акредитованим телима обављају искључиво електронским путем, уз коришћење квалификованог електронског потписа. 
Разлог за неприхватање:
Предлог није прихваћен јер се односи на питања која нису предмет уређивања овог закона и превазилазе оквир предложених техничких измена. 
4. Предложено је укидање административних такси за првобитне поднеске. 
Разлог за неприхватање:
Предлог није прихваћен јер питање административних такси није предмет овог закона, већ прописа којима се уређују републичке административне таксе. 
5. Предложено је да се за прве административне нерегуларности остави рок од 30 дана за исправку без изрицања новчаних казни и казнених пенала. 
Разлог за неприхватање:
Предлог није прихваћен јер се односи на питања која нису предмет уређивања овог закона и превазилазе оквир предложених техничких измена. 
6. Предложено је да се омогући накнадно кориговање података без прекршајне одговорности након накнадних усклађивања од стране акредитованих тела за верификацију. 
Разлог за неприхватање:
Предлог није прихваћен јер је питање накнадног кориговања података и правних последица подношења измењене пореске пријаве већ уређено Законом о пореском поступку и пореској администрацији. Чланом 40. Законa о пореском поступку и пореској администрацији прописано је да, уколико порески обвезник установи грешку или пропуст, има право да поднесе измењену пореску пријаву, при чему се сматра да тим пропустом није учињено кривично дело нити порески прекршај. Уношење овакве одредбе у овај закон представљало би дуплирање постојећих законских решења и било би супротно правилима номотехнике. 
7. Предложена је ретроактивна примена закона и на поступке који су започети, а нису окончани до дана ступања закона на снагу. 
Разлог за неприхватање:
Предлог за ретроактивну примену прописа је у директној супротности са чланом 197. Устава Републике Србије и чланом 5. Законa о пореском поступку и пореској администрацији, који прописује да се пореска обавеза утврђује на основу прописа који су били на снази у време њеног настанка. Из наведених разлога предложено решење није прихваћено
